10 Mme gone, go tweng fa e le gore motho o ditlhong ka tlholego? A a ka kgona go direla Jehofa ka bopelokgale le fa a ganediwa? Ee, a ka kgona! Gakologelwa gore Jeremia o ile a tsiboga jang fa Jehofa a ne a mo tlhoma go nna moporofeti. O ile a re: “Ke mosimanyana fela.” Ga go pelaelo gore o ne a inyatsa. Le fa go ntse jalo, Jehofa o ne a mo kgothatsa ka mafoko ano: “O se ka wa re, ‘Ke mosimanyana fela.’ Mme o ye kwa go botlhe ba ke tla go romang kwa go bone; mme o bue sengwe le sengwe se ke tla se go laelang. O se ka wa boifa ka ntlha ya difatlhego tsa bone, gonne ‘Ke na le wena go go golola.’” (Jeremia 1:6-10) Jeremia o ne a ikanya Jehofa mme seo se ne sa dira gore Jehofa a mo nonotshe gore a kgone go fenya bothata jwa gagwe jwa go okaoka mme a nna mosupi yo o pelokgale tota mo Iseraele.